Langnaweek sorg vir verskeie verdrinkingsFoto ter illustraie. (Foto: NSRI) Die Nasionale Seereddingsinstituut (NSRI) het Sondag ŉ beroep op swemmers en vakansiegangers gedoen om ekstra versigtig te wees wanneer hulle die water aandurf. Dít nadat verskeie verdrinkings, verdwynings en amper verdrinkings sedert Vrydag aan die kus aangemeld is. “Met vier verdrinkings langs die kus en gevalle by Valsbaai en Kampsbaai van swemmers wat vermis word, vra ons dat swemmers asseblief by strande swem waar lewensredders teenwoordig is,” het die organisasie Sondag gesê. Lede van die NSRI en polisieduikers het Sondag 01:00 by Kamps- en Glenbaai gesoek, waar ŉ groep mense vroeër die water in is en toe aangemeld het dat een van die groeplede in die water verdwyn het. “Polisieduikers soek steeds by Kampsbaai na die vermiste 42-jarige swemmer.” In nog ŉ voorval is drie mense Saterdag dood en 17 beseer toe ŉ fratsgolf by die Durbanse promenade verskeie strandgangers die see in getrek het. In verskeie gevalle kon swemmers wel betyds uit die see gered word. Aan die Weskus, tussen Yzerfontein en Saldanhabaai, het twee mense vermis geraak nadat die rubberboot waarop hulle in Langebaan-strandmeer gevaar het, omgeslaan het. “Hulle kon uiteindelik opgespoor word waar hulle in Saldanhabaai uitgespoel het en hulle was veilig.” Saterdag kon nog drie swemmers gered word, nadat lewensredders by Seepunt betyds kon voorsien dat drie mense op roeiplanke op die punt is om deur ŉ seestroom meegesleur te word. Die roeiers was sowat 100 m van die kus by Rocklands-strand toe die wind skielik opgesteek het. Lewensredders het alarm gemaak en ŉ vissersboot het die drie roeiers opgemerk. “Die vissersboot kon daarin slaag om aan die roeiers skuiling teen die wind te bied en só veilig te hou totdat lede van die NSRI op die toneel aangekom het. Hulle is na die Oceana-bootklub geneem, waar lede van die Wes-Kaapse nooddienste hulle vir hipotermie behandel het.” Die NSRI het vakansiegangers gemaan om versigtig te wees naby enige massa water en nie te probeer om vinnig vloeiende riviere of brûe wat onder water is, oor te steek nie. “Ons vra ook dat ouers verseker dat hul kinders altyd onder toesig is wanneer hulle swem of naby water is.”